Lokudvukumeteka ngekwesimilo kwelinyenti lebantfu baseNingizimu Afrika kuye kwashiya tibati letibonakala ngalokucacile temphakatsi lodzinga imitamo lecondzile nalecinile ngalokuphutfumako kutsi kwenwentjwe umkhawulo weluhlelo lwengucuko wengce ngale kwekuchazwa kabusha kwetikhungo tetfu tetepolitiki. Imphi yekusungula nekusimamisa emagugu lokwabelanwa ngawo emphakatsini wakitsi kusaseyincabhayi yesikhatsi lesidze lokumele sibukane nayo. Lokubalulekile kutsi kubuyisa umuntfu ekhaya kuyenteka alandvwe emathuneni kepha nakashonele ekhaya asikho sidzingo sekuyomlandza. Kantsi akukho mutsi lodzingekako nakulandvwa umuntfu. Empeleni asikho ngisho nesidzingo sekutsi uze uye enyangeni nawuyolandza umuntfu. Lihlahla lemlahlabantfu ngulo kuphela lelisebentako. Kungalandzi umuntfu loshone ngengoti yemoto ngiko kanye lekubangela tingoti temgwaco tandze ngendlela letingayo lamalanga ngobe labantfu bayapoka. Manje utfola kutsi bashayeli bayaphazamiseka badale tingoti kuleto tindzawo lekunebantfu labangamange balandvwe khona. Kungako nje kunetindzawo lapho kutsiwa khona tingoti akupheli inyanga tingakenteki ibe lendzawo ihlobile. Ngenca yekutsi sesatsatfwa tinkholo tekufika utfola kutsi labanyenti bakitsi abasanandzaba nekulandza umuntfu loshone ngengoti, kepha loku kunemphumela lomubi sibili. Kungagezi emanceba umuntfu loshone ngengoti kona angisakubali ngobe phela lowomshopi wehlela situkulwane ngesitukulwane kangangekutsi ningaze nitsi niloyiwe ngekutsi nifele emgwacweni nobe nicedvwe ngetikhali niphele nya. Kulisiko lesintfu kutsi umuntfu loshone ngengoti agezwe emanceba ngoba kungenti njalo nisuke nitingenisela emanti ngemsele. Kuyefana nekutsi nitibatela tiphunti. Nanobe ningeke nife nine kepha situkulwane senu nakanjani siyohlangabetana nelitje lembetse ingubo. Lokujabulisako lapha kutsi ngisho labamhlophe bayaligcina lisiko lekulandza umuntfu nanobe indlela yabo yehlukile kuleyetfu kepha nakungacashelwa lapho kwenteke khona ingoti bayeta netimbali. Futsi etindzaweni letinyenti beta njalo badzimate bakhe nelitje lesikhumbuto ibe lowo muntfu amange angcwatjelwa lapho.